钦定古今图书集成/明伦汇编/氏族典/第271卷 > 王直夫
## 钦定古今图书集成/明伦汇编/氏族典/第271卷 > 王直夫

按《莱芜县志》：直夫性刚介，不媚鬼神。正隆元年，变怪
骤兴，昼鬼庭见窥户啸梁，移床徙釜，歌笑驰走，举室
怖骇。直夫凝然不动，呼长幼戒之曰：“无以异物置疑
也。”家人意稍定。一日端坐堂上，见巨魅身长七尺，高
冠大带，深衣朱履，拱立于前，直夫了不动色，魅敛袂
言：“王公真正人，某犹疑色厉内荏，故示怪以相撼。”自
是无敢循旧态矣。